Your Body

«Your Body» (հայերեն՝ «Քո մարմինը»), ամերիկացի երգչուհի Քրիստինա Ագիլերայի երգը իր «Lotus» (2012) կոչվող յոթերորդ ստուդիական ալբոմից։ Այն գրվել է Սավան Կոտեչայի, Մաքս Մարտինի, Shellback-ի և Թիֆանի Էմբերի կողմից, իսկ պրոդյուսերական աշխատանքով զբաղվել են Մարտինը և Shellback-ը։ Երգը ներկայացվել է 2012 թվականի սեպտեմբերի 14-ին «Ուղիղ եթերում Ռայան Սիքրեսթի հետ» (անգլ.՝ On Air with Ryan Seacrest) ռադիոծրագրի ընթացքում, իսկ երկու օրը հետո՝ սեպտեմբերի 16-ին, այն թողարկվել է որպես «Lotus» ալբոմի առաջին սինգլ։ «Your Body»-ն պարային, էլեկտրոփոփ և R&B ժանրերի ստեղծագործություն է, որը նաև ներառում է տարրեր դաբստեպ և եվրոդենս ժանրերից։ Երգում Ագիլերան խոսում է անծանոթ տղաների հետ սեռական հարաբերությամբ զբաղվելու իր ցանկության մասին։
Երգը ստացել է տարբեր արձագանքներ երաժշտական քննադատների կողմից, որոնցից ոմանք բարձր են գնահատել Ագիլերայի վոկալը, իսկ որոշներն էլ քննադատել են երգի թեման։ Երգը Միացյալ Նահանգների Billboard Hot 100 հիթ շքերթում զբաղեցրել է 34-րդ հորիզոնականը, սակայն գլխավորել է Billboard Hot Dance Club Songs հիթ շքերթը։ Միջազգային հիթ շքերթներում երգը նույնպես հաջողություն է ունեցել․ Կանադայի Canadian Hot 100-ում այն զբաղեցրել է 10-րդ հորիզոնականը, իսկ Գերմանիայի, Նոր Զելանդիայի, Շվեյցարիայի, Մեծ Բրիտանիայի և մի շարք այլ երկրների հիթ շքերթներում այն ընդգրկվել է թոփ 40-ի մեջ։
Երգի տեսահոլովակը, որի ռեժիսորն է Մելինա Մաթսուկասը, նկարահանվել է Լոս Անջելեսում և ներկայացվել է 2012 թվականի սեպտեմբերի 28-ին։ Տեսահոլովակում Ագիլերան որպես մի կին, ով տղամարդկանց գայթակղելուց հետո, սպանում է նրանց։ Տեսահոլովակը դրական արձագանքներ է ստացել է քննադատների կողմից, ովքեր այն համարել են Ագիլերայի լավագույն տեսահոլովակներից։ 2012 թվականի նոյեմբերի 2-ին Ագիլերան երգը կատարել է «Late Night with Jimmy Fallon» հաղորդման ժամանակ։


== Նախապատմություն ==
2011 թվականի դեկտեմբերին շշուկներ տարածվեցին, որ Ագիլերան իր նոր սինգլի և ալբոմի համար աշխատում է շվեդ հայտնի պրոդյուսեր և երգերի հեղինակ Մաքս Մարտինի հետ։ 2012 թվականի հուլիսի 3-ին «Billboard» ամսագիրն հաստատեց այդ լուրը, ինչպես նաև գրեց, որ նրանց համագործակցության արդյունքում ծնված այս նոր սինգլը, «ակումբային երգ» է։ Նույն ամսագրի լրագրող Էնդրյու Հեմփը գրեց, որ նրանց այս համագործակցությունը «անակնկալ» էր, քանի որ չնայած Մարտինը բավականին երկար ժամանակ աշխատել է այնպիսի համաշխարհային ճանաչում ունեցող արտիստների հետ, ինչպիսիք են Backstreet Boys-ը, NSYNC-ը և Բրիթնի Սփիրսը, սակայն սա նրա և Ագիլերայի առաջին համագործակցությունն է։ Խոսելով Մարտինի մասին, Ագիլերան «Billboard»-ին տված հարցազրույցում նրան համարել է լեգենդար, ինչպես նաև ասել է, որ չնայած սա իրենց առաջին համագործակցությունն է, սակայն իրենք միմյանց ճանաչում են երկար տարիներ։ Երգի մյուս պրոդյուսերը Shellback-ն է, ով ազգությամբ նույնպես շվեդ է և մինչ այս նախկինում չէր համագործակցել Ագիլերայի հետ։


== Թողարկում և շապիկ ==
2012 թվականի օգոստոսի 23-ին երգի նախնական տարբերակը, որը կրում էր «Fuck Your Body» անվանումը, առանց Ագիլերայի կամ RCA Records լեյբլի թույլատվության հայտնվեց համացանցում։ Սեպտեմբերի 12-ին երգչուհին իր Թվիթթերի էջում գրեց «Lotus» ալբոմի և «Your Body» սինգլի մասին, ինչպես նաև տեղադրեց երգի շապիկի պատկերը։ Ագիլերան երգի վերջնական տարբերակը պաշտոնապես ներկայացրեց սեպտեմբերի 14-ին KIIS-FM ռադիոկայանի «Ուղիղ եթերում Ռայան Սիքրեսթի հետ» (անգլ.՝ On Air with Ryan Seacrest) ծրագրի ընթացքում, իսկ երկու օր անց՝ սեպտեմբերի 16-ին, այն որպես ալբոմի առաջին սինգլ ուղարկվեց Միացյալ Նահանգների Contemporary hit/Rhythmic contemporary hit ռադիոկայաններին։ Երգը iTunes Stores-ում թվային ներբեռնման համար հասանելի դարձավ սեպտեմբերի 17-ին, իսկ երգի երեք ռեմիքսները iTunes Stores-ում հասանելի դարձան նոյեմբերի 2-ին։ Միացյալ Նահանգներում և Գերմանիայում վաճառքի է դուրս եկել նաև երգի CD-ն, որը միայն օրիգինալ տարբերակն է ներառում։
Սինգլի շապիկի պատկերում Ագիլերայի մերկ մարմինը ծածկում է վարդագույն թափանցիկ կտոր, իսկ երգչուհին իր թևերը պարզել է դեպի վերև։ MTV Buzzworthy-ի Բայրոն Ֆիլիչը հավանել էր պատկերը և այն անվանել էր «ցնցող շապիկ»։ Fuse հեռուստաալիքի լրագրող Նիկոլ Ջեյմսը և «SF Weekly» թերթի լրագրող Էնդրյու Ստաուտը պատկերը համեմատել են Մերիլին Մոնրոյի «The Last Sitting» ֆոտոշարքի հետ։ E! Online կայքի Ռեբեկա Մակետին էլ այն համարել է Ագիլերայի «Genie in a Bottle» (1999) սինգլի շապիկի վերստեղծված տարբերակը։


== Երգացանկ ==
Թվային ներբեռնում/CD«Your Body» (Օրիգինալ տարբերակ) - 4:00Թվային ներբեռնում - Ռեմիքսների մինի ալբոմ«Your Body» (Օրիգինալ տարբերակ) - 4:00
"Your Body" (Ken Loi-ի ռեմիքս) - 5:26
"Your Body" (Audien-ի ռեմիքս) - 6:16
"Your Body" (Oxford Hustlers-ի ռադիո ռեմիքս) - 3:42Այլ տարբերակներ«Fuck Your Body» (Պաշտոնապես չի թողարկվել) - 4:00


== Հիթ-շքերթներ և հավաստագրեր ==


== Ծանոթագրություններ ==


== Արտաքին հղումներ ==
Երգի տեսահոլովակը Յութուբում